Kunstnernes Efterårsudstilling
Kunstnernes Efterårsudstilling, KE, censureret kunstudstilling, der siden 1915 årlig er afholdt i Den Frie Udstillings bygning i København. KE er ligesom Charlottenborgs Forårsudstilling en offentligt anerkendt åben udstilling, hvor enhver kan indsende arbejder til censurkomitéen, der vælges af de tidligere udstillere. Talrige danske kunstnere har debuteret på KE, der oprindelig blev dannet i 1900 som en salgsudstilling og 1907-14 havde til huse på Charlottenborg. To andre censurerede udstillinger, der ligesom KE omfatter billedkunst og kunsthåndværk, har også fået offentlig anerkendelse: Kunstnernes Påskeudstilling (KP) er afholdt siden 1947 i Århus, Kunstnernes Sommerudstilling finder sted årlig i Tistrup ved Varde fra 1973.